FRANKFURT. Európska centrálna banka (ECB) začiatkom decembra rozhodne o prípadnom ďalšom uvoľňovaní monetárnej politiky a bude klásť väčší dôraz na dlhodobé trendy ako na krátkodobé ukazovatele. Informoval o tom v nedeľnom vydaní novín Les Echos člen výkonnej rady ECB Yves Mersch.
"Inflácia bude podľa očakávaní vďaka účinku cien energií začiatkom budúceho roka opäť rásť. Avšak analytici by sa nemali príliš sústrediť na krátkodobé údaje alebo na niektoré indexy inflačných očakávaní. Náš prístup je viac holistický," povedal Mersch.
Európska centrálna banka sa rozhodne o potrebe uvoľniť politiku s cieľom naštartovania inflácie na stretnutí, ktoré sa bude konať 3. decembra. Rokovať sa bude aj o iných možnostiach, a to o rozšírení programu nákupu aktív a o znížení úrokových sadzieb.
Ďalšie zníženie sadzieb by malo pozitívne, ako aj negatívne následky, uviedol Mersch. Zníženie sadzieb by oslabilo euro, čo by podporilo infláciu a rast. Ovplyvňovať menový kurz však nie je cieľom politiky, aj keď mena bola kľúčovým kanálom transmisného mechanizmu menovej politiky.